Mistä on kyse? Yle Uutiset kysyi toimeentulotuen asiakasmääriä kaikista Suomen kunnista, joissa on yli 55 000 asukasta

Kyselyyn vastasivat vertailukelpoisesti Helsinki, Tampere, Turku, Lahti, Kuopio, Joensuu, Vaasa ja Seinäjoki.

Tarkastelun kohteena oli erityisesti nuorten asiakkaiden määrän kehitys tammi - lokakuussa verrattuna vastaavaan ajankohtaan viime vuonna

Nuorten asiakkaiden määrä on noussut Helsingissä 5,5% ja Tampereella 9%

Turussa, Kuopiossa, Joensuussa, Vaasassa ja Seinäjoella nuorten asiakkaiden osuus on laskenut

Kaikissa kyselyyn vastanneissa kunnissa useampi kuin joka viides toimeentulotuen asiakas on alle 25-vuotias nuori

Vantaalainen 25-vuotias Minna Hämäläinen oli neljän vuoden ajan toimeentulotuen asiakkaana, kunnes hän sai töitä. Hämäläinen oli jäänyt työttömäksi sairauden takia.

- Olihan se kamalan noloa mennä hakemaan toimeentulotukea. Sitä tunsi itsensä aivan joksikin alemman luokan ihmiseksi, muistelee Hämäläinen ensimmäistä kertaansa toimeentulotuen asiakkaana.

Useampi kuin joka viides toimeentulotuen asiakas on nuori

Hämäläisellä on useita kohtalotovereita, sillä erityisesti nuorten toimeentulotukea saavien määrä on pääkaupunkiseudulla noussut.

Helsingissä toimeentulotuen piiriin on tullut tämän vuoden tammi-lokakuussa 5,5 prosenttia enemmän nuoria kuin viime vuoden vastaavaan ajankohtaan verrattuna. Helsingissä, Espoossa ja Vantaalla reilu viidennes toimeentulotukea saavista on alle 25-vuotiaita.

- Valtaosa heistä on sellaisia, jotka ovat täysin opiskelun ja työelämän ulkopuolella. Tyhjän päälle jääminen on erittäin huolestuttavaa. Mitä siinä voi tarjota, pohtii Leila Palviainen, Helsingin sosiaalisen ja taloudellisen tuen päällikkö.

Seinäjoella lähes puolet toimeentulotuen asiakkaista nuoria

Toimeentulotukea saavien nuorten osuus kasvoi viime vuonna Yle Uutisten selvityksen mukaan ainakin Helsingissä ja Vantaalla. Vaikka osuus on monella paikkakunnalla myös laskemaan päin, tilanne on silti vakava.

Esimerkiksi Seinäjoella lähes puolet kaikista toimeentulotuen asiakkaista on nuoria - Kuopiossa, Rovaniemellä ja Vaasassa noin kolmannes.

Kaikilla paikkakunnilla, jotka vastasivat Yle Uutisten kyselyyn, ainakin viidennes toimeentulotuen saajista on alle 25-vuotiaita.

"Asiakkaiden määrä kääntynyt kasvuun"

Sosiaaliviranomaiset uskovat, että taantuman aiheuttama tukipiikki on vasta tulossa. Irtisanomisten myötä työnsä menettävät päätyvät toimeentulotuen piiriin vasta vuonna 2014, jos he eivät löydä uutta työtä ennen sitä.

Huolena on myös se, että nuoret jäävät toimeentulotukikierteeseen.

- Kyllähän se opettaa vääränlaiseen elämiseen tuo toimeentulotuella oleminen, pohtii Joensuun aikuissosiaalityön päällikkö Tuuli Ollilla.

Kaikki haastateltavat peräänkuuluttavat ripeitä ja konkreettisia toimia nuorten työllistämiseksi.

- Olisi hyvä, jos ei vaadittaisi sitä hirveää koulutuskynnystä, että pitäisi olla jo ammattilainen voidakseen saada työn. Tarvitaan helpompia aloittamispaikkoja töissäkin, arvioi Minna Hämäläinen.

Hän työskentelee nyt Suomen Nuorisovaltuustojen Liiton Pohjalta-projektissa. Hämäläisen työ on edistää syrjäytyneiden nuorten asiaa.